钦定古今图书集成/明伦汇编/官常典/第787卷 > 张奎
## 钦定古今图书集成/明伦汇编/官常典/第787卷 > 张奎

按《宋史张亢传》：“亢兄奎，字仲野，先亢中进士，历并、秀
州推官，监衢州酒。徐生者，殴人至死，系婺州狱，再问
辄言冤，转运使命奎复治。奎视囚籍印窾伪，深探之，
乃狱吏窜易，卒释徐生，抵吏罪，众惊伏。同时荐者三
十九人，改大理寺丞，知合淝县，徙南兖县，以殿中丞
通判泸州，罢归。会秦州盐课亏，缗钱数十万，事连十”
一州，诏奎往按。还奏三司发钞稽缓，非诸州罪。因言：
“盐法所以足军费，非仁政所宜行。若不得已令商人
转贸流通，独关市收其征，上下皆利，孰与设重禁壅
阏之，为民病。”于是悉除所负。未几，知江州，徙楚州，迁
太常博士，召为殿中侍御史、知滑州，徙邢州。母病，辄
割股肉和药以进，母遂愈。其后母卒，庐于墓，自负土
植松柏。服终，授度支判官，出为京东转运使，以侍御
史为河东转运使，进刑部员外郎、知御史杂事。安抚
京东，募民充军凡十二万，奏州县吏能否数十人。还
为户部副使，及分陕西为四路。擢天章阁待制、环庆
路经略安抚招讨使、知庆州。以父名馀庆辞，不许。历
陕西都转运使、知永兴军、河东都转运使，加龙图阁
直学士，知澶、青、徐、扬等州，再迁吏部郎中。时李宥知
江宁府，府廨尽焚。谏官言：“金陵始封之地，守臣视火
不谨，宜择才臣缮治之。”迁右谏议大夫、知江宁府。奎
简材料工，一循旧例，不逾时复完。还判吏部流内铨，
徙审官院、知河南府。河南宫阙，岁久颇摧圮，奎大加
兴葺。又按唐街陌，分榜诸坊。初，全义守洛四十年，洛
人德之，有生祠，及见奎伟仪观，曰：“真齐王孙也。”因复
兴齐王祠。岁馀，以能政闻，迁给事中。归朝，京东盗起，
加枢密直学士、知郓州，数月，捕诸盗悉平。奎治身有
法度，风力精强，所至有治迹，吏不敢欺，第伤苛细，亢
豪放。喜功名，不事小谨。兄弟所为不同如此，然皆知
名一时。子焘，龙图阁直学士。